Buurtwaglid in hart gesteek: Ma hoor eers later van moord | Maroela Media
Alec Du Toit. Foto: Facebook.
Elzette Engelbrecht, Du Toit se suster, het gesê haar broer het Vrydagaand 'n boodskap ontvang op die buurtwag se WhatsApp-groep oor verdagte mans wat in die buurt opgemerk is. Du Toit het daarop reageer. "Hy het een boodskap op die groep gestuur om nog mense te stuur om te kom help en dit was die laaste kommunikasie," het Engelbrecht verduidelik.
Volgens Engelbrecht het die voorval tussen 20:00 en 20:30 plaasgevind. Hulle het sy bakkie glo dwarsoor die pad aangetref. "Dit het gelyk of hy hulle wou afsper. Die nadoodse ondersoek word vandag eers gedoen, maar ons weet hy is in die long en hart gesteek met 'n mes."
Alec was glo al 'n jaar aktief betrokke by die buurtwag. Die familie kon Alec se ma eers Saterdag laatmiddag in kennis stel van Alec se dood omdat sy 'n baie ernstige operasie Vrydag ondergaan het. "Ek sit nou hier by die hospitaal, sy is steeds in hoësorg," het Engelbrecht verduidelik.
Alec het Dinsdag 30 jaar oud geword en by Goeie Hoop Onderdele gewerk. "Jy kon enige Saterdagmiddag by hulle huis aankom, dan staan daar vyf karre. Dan is dit ouer tannies en ooms wat nie geld het vir herstelwerk nie, en Alec help hulle. Jy kon hom tienuur bel en sê my geiser het gebars, en hy sou kom help. Almal was altyd belangriker as hy self."
Alec word Saterdag 13:30 uit die gemeente NG Parke in Kraaifontein begrawe. "Ons hoop in dié stadium my ma kan ten minste net gaan vir die begrafnis en dan weer terugkom hospitaal toe. God kom pluk sy mooiste blomme eerste, hy het letterlik sy laaste gegee om ander te help."
Daar is Saterdagaand 'n nagwaak vir Alec gehou deur die gemeenskap waar mense met kerse en ballonne ter nagedagtenis bymekaargekom het.
Lt.kol. André Traut, woordvoerder van die polisie, het gesê 'n saak van moord word ondersoek. "Twee verdagtes is in verband met die voorval in Tennantstraat in Kraaifontein in hegtenis geneem. Een is Vrydagaand vasgetrek en die ander Sondagoggend, albei in hul twintigs," het Traut verduidelik.
Die twee sal vandag in die hof verskyn op aanklagte van moord.
Du Toit word oorleef deur sy ouers, suster en ouer broer, asook vriendin van die afgelope tien jaar.
Ag dis verskriklik. RIV jongman. Onnodig. Misdaad in die Kaap lyk net so sleg soos in die res van die land. Wanneer gaan dit stop
Erger en erger by die dag.
Miskien moet beurtwag mense ook behoorlike opleiding kry. En nooit alleen uitgaan na klagtes toe nie. Wag altyd eers vir backup
Mense kom help stig n fonds om die tannie te help asb , sy sukkel en nou is haar enigte inkomste weg gevat deur adders , haar seun het gehelp om ons te beskerm as ons rustig geslaap het , Kan een van die slim mense wat weet hoe dit werk , n bank rek stig of so dan maak ons onse harte oop vir die tanie asb ? nou sit sy met meer laste en swaar kry . Ek bid dat GOD haar by staan en vertroos in die swaar tye ,